जब हम विरोध के लिए ऐसे प्रतीकों को चुनते हैं तब शायद भूल जाते हैं कि यह एक तरह से उन सभी लोगों और समुदायों का अपमान है जो ऐसे पेशों से जुड़े होते हैं। या फिर हम यह जताने की कोशिश करते हैं कि ऐसे कार्यों का संबंध कम प्रतिभा से है। किन्हीं हालात में ऐसा हो सकता है, लेकिन इसका अर्थ यह नहीं है कि कोई श्रम निम्नतर या श्रेष्ठतर हो जाएगा। ऐसा सोचते हुए क्या हम किसी समुदाय के बीच इस कथित ‘कम प्रतिभा’ की वजहों के बारे में भी कभी विचार करते हैं? क्या हम उन कारणों की पहचान कर पाते हैं, जिनके चलते वे पीछे छूट गए? क्या इसमें हमारी भी कोई भूमिका है?